《吊热水吴节妇》
明代·郑奎光

予读柏舟诗，遥遥慕芳轨。两髦实我仪，靡他矢之死。

不谓千馀年，闻风有麦氏。麦氏村家姑，羞与村姑伍。

十六归延陵，茹荼不言苦。拟学双鸾飞，忽作孤鸾舞。

一醮义不忘，妾命轻如土。母也不谅人，烦言益酸楚。

母谓妾无儿，怀中抱孤女。母谓妾无田，衣食在机杼。

妾心一片铁，不入红炉灭。妾心万钧石，不触洪波裂。

发何剪兮元可截，妾心白兮不可涅。柴门寂寞草芊芊，冷落风霜六十年。

六十年中无笑面，此日开颜见所天。潭流山下水悠悠，潭流山上多松楸。

松楸不彫水不竭，清风万古留荒丘。吁嗟妇人谁似麦，心如冰兮肌如雪。

至今热永村边水，流到墓前不敢热。

作者简介：郑奎光，恩平人。明神宗万历间贡生。事见民国《恩平县志》卷一七。